ตร.สรุปสถิติการจราจรช่วงปีใหม่ 7 วันอุบัติเหตุ 2,440 ครั้ง เสียชีวิต 317 ราย ส่วนใหญ่เกิดจากขับรถเร็วและเมาแล้วขับ
พล.ต.อ.รอย อิงคไพโรจน์ รองผู้บัญชาการตำรวจแห่งชาติ ในฐานะผู้อำนวยการศูนย์อำนวยการป้องกันและลดอุบัติเหตุฯ เปิดเผยผลการดำเนินการในการอำนวยการจราจร ป้องกันและลดอุบัติเหตุ และการบังคับใช้กฎหมาย 10 ข้อหาหลัก ช่วงควบคุมเข้มข้น 7 วัน เทศกาลปีใหม่ 2566 ตั้งแต่วันที่ 28 ธ.ค.65- 5 ม.ค.66 ว่า ตลอด 7 วัน มีปริมาณรถ เข้า-ออกจาก กทม. รวมจำนวน 7,199,251 คัน ออกจาก กทม. จำนวน 3,428,939 คัน และเข้า กทม. จำนวน 3,770,312 คัน วันที่ประชาชนเดินทางออกจาก กทม. มากที่สุด คือวันที่ 29 ธ.ค.65 วันที่ประชาชนเดินทางเข้า กทม. มากที่สุด คือวันที่ 3 ม.ค.66 มีการเปิดช่องทางพิเศษ จำนวนทั้งสิ้น 117 ครั้ง  ส่วนการบังคับใช้กฎหมาย 10 ข้อหาหลัก พบผู้ที่ฝ่าฝืนวินัยจราจรทั้งสิ้น 518,367 ราย แบ่งเป็น ข้อหาขับรถในขณะเมาสุรา 22,439 ราย มากกว่าค่าเฉลี่ยปีใหม่ 3 ปีย้อนหลัง ร้อยละ 21.31 ขับรถเร็วเกินกำหนด 199,640 ราย ไม่สวมหมวกนิรภัย 102,864 ราย ไม่รัดเข็มขัดนิรภัย 28,747 ราย สำหรับ สถิติอุบัติเหตุ 7 วันของเทศกาลปีใหม่ 2566 มีจำนวน 2,440 ครั้ง มีผู้เสียชีวิต 7 วันรวม 317 ราย ลดลงจากค่าเฉลี่ยปีใหม่ 3 ปีย้อนหลัง 49 ราย หรือ ร้อยละ 13.39, ผู้บาดเจ็บจำนวน 2,437 คน ลดลงจากค่าเฉลี่ยปีใหม่ 3 ปีย้อนหลัง 728 คน หรือร้อยละ 23.00 ถือว่า ภาพรวมสถิติอุบัติเหตุลดลงมากกว่าร้อยละ 5 ในทุกด้าน ซึ่งสาเหตุการเกิดอุบัติเหตุมากที่สุด คือ ขับรถเร็วเกินกฎหมายกำหนด ( 37.50%) ดื่มแล้วขับ (25.49%) และตัดหน้ากระชั้นชิด (18.69%)ประเภทรถที่เกิดอุบัติเหตุมากที่สุด 3 ลำดับแรก คือรถจักรยานยนต์ ร้อยละ82.11 รถกระบะร้อยละ 5.56 และรถยนต์นั่งส่วนบุคคลร้อยละ 3.24 พฤติกรรมเสี่ยงที่ทำให้เสียชีวิตหรือบาดเจ็บมากที่สุด คือ ไม่สวมหมวกนิรภัยสูงที่สุด 59.19 และดื่มแล้วขับ ร้อยละ 20.41%พล.ต.อ.รอย กล่าวเพิ่มเติมว่า หลังจากนี้ ได้สั่งการให้ ทุกกองบัญชาการสรุปข้อมูลและถอดบทเรียน ปัญหาการปฏิบัติโดยเฉพาะวิเคราะห์สาเหตุและปัจจัยเสี่ยงการเกิดอุบัติเหตุในพื้นที่ ทุกมิติ เพื่อนำมาใช้ในการป้องกันอุบัติเหตุและอำนวยการจราจรในช่วงวันหยุดเทศกาลสงกรานต์ 2566 ต่อไป